
****

ประกาศมหาวิทยาลัยธรรมศาสตร์

## เรื่อง ทุนสนับสนุนโครงการวิจัยจากความร่วมมือกับหน่วยงานภายนอก (Matching Fund)

## พ.ศ. ๒๕๖๓

**---------------------------------------------**

ด้วยมหาวิทยาลัยธรรมศาสตร์ มีนโยบายในการส่งเสริมการพัฒนาผลงานวิจัยและนวัตกรรมของมหาวิทยาลัยให้มุ่งสู่ความเป็นเลิศทางด้านการวิจัย โดยการจัดสรรงบประมาณเพื่อสนับสนุนการผลิตผลงานวิจัยและนวัตกรรมทั้งปริมาณและคุณภาพให้เป็นที่ยอมรับทั้งในระดับชาติและนานาชาติ มหาวิทยาลัยจึงเห็นควรให้มีทุนสนับสนุนโครงการวิจัยจากความร่วมมือกับหน่วยงานภายนอก (Matching Fund) โดยมีหลักเกณฑ์และวิธีการจัดสรรทุนตามประกาศฉบับนี้

อาศัยอำนาจตามความในมาตรา ๓๙ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ ประกอบข้อ ๑๖ วรรคสอง ของข้อบังคับมหาวิทยาลัยธรรมศาสตร์ว่าด้วยการบริหารงานวิจัยและกองทุนวิจัย   
พ.ศ. ๒๕๖๑ อธิการบดีโดยความเห็นชอบของคณะกรรมการบริหารงานวิจัยและกองทุนวิจัยในคราวประชุม   
ครั้งที่ ๒/๒๕๖๒ เมื่อวันที่ ๑๗ กันยายน ๒๕๖๒ จึงออกประกาศไว้ดังนี้

**ข้อ ๑** ประกาศนี้เรียกว่า “ประกาศมหาวิทยาลัยธรรมศาสตร์ เรื่อง ทุนสนับสนุนโครงการวิจัยจากความร่วมมือกับหน่วยงานภายนอก (Matching Fund) พ.ศ. ๒๕๖๓”

**ข้อ ๒** ประกาศนี้ให้มีผลใช้บังคับนับถัดจากวันประกาศเป็นต้นไป

**ข้อ** ๓ ในประกาศนี้

“กองทุน” หมายความว่า กองทุนวิจัยมหาวิทยาลัยธรรมศาสตร์

“คณะกรรมการ” หมายความว่า คณะกรรมการบริหารงานวิจัยและกองทุนวิจัย

“คณะอนุกรรมการ” หมายความว่า คณะอนุกรรมการพิจารณาทุนวิจัยและส่งเสริมการวิจัย มหาวิทยาลัยธรรมศาสตร์

“มาตรฐานการทำวิจัย” หมายความว่า การรับรองโครงการที่เกี่ยวข้องกับจริยธรรมการวิจัยในคน จรรยาบรรณการใช้สัตว์เพื่อการวิจัย ความปลอดภัยทางชีวภาพ หรือมาตรฐานการวิจัยอื่นๆ

**ข้อ ๔** ทุนสนับสนุนโครงการวิจัยจากความร่วมมือกับหน่วยงานภายนอก (Matching Fund) เป็นทุนสนับสนุนความร่วมมือการทำวิจัยและนวัตกรรมกับหน่วยงานภายนอกที่มีความร่วมมือกับมหาวิทยาลัยธรรมศาสตร์ โดยมีคณาจารย์/นักวิจัยมหาวิทยาลัยธรรมศาสตร์เป็นหัวหน้าโครงการ ซึ่งการสนับสนุนมี ๒ รูปแบบ ดังนี้

(๑) ทุนสนับสนุนโครงการวิจัยจากความร่วมมือกับหน่วยงานต่างประเทศภายในวงเงิน ๕๐๐,๐๐๐ บาท โดยหน่วยงานภายนอกต้องร่วมสนับสนุนไม่น้อยกว่า ๕๐๐,๐๐๐ บาท หรือ

(๒) ทุนสนับสนุนโครงการวิจัยจากความร่วมมือกับหน่วยงานในประเทศ ภายในวงเงินไม่เกินร้อยละ ๕๐ ของทุนวิจัยร่วม และไม่เกิน ๕๐๐,๐๐๐ บาท ซึ่งมหาวิทยาลัยอาจขอให้หน่วยงานต้นสังกัดของผู้วิจัยร่วมสนับสนุนทุนด้วยส่วนหนึ่ง แต่ทั้งนี้ไม่เกินร้อยละ ๒๕ ของวงเงินที่มหาวิทยาลัยให้การสนับสนุน

**ข้อ ๕** ผู้เสนอโครงการวิจัยเพื่อขอรับทุนต้องมีคุณสมบัติดังนี้

(๑) ต้องเป็นผู้ปฏิบัติงานในมหาวิทยาลัยที่เป็นข้าราชการพลเรือนในสถาบันอุดมศึกษาหรือพนักงานมหาวิทยาลัย

(๒) ต้องไม่เป็นหัวหน้าโครงการวิจัยซึ่งได้รับทุนจากเงินงบประมาณแผ่นดิน หรืองบประมาณจากกองทุนวิจัยมหาวิทยาลัยธรรมศาสตร์ ที่อยู่ระหว่างการวิจัย หรือการพัฒนาสิ่งประดิษฐ์ หรือค้างส่งรายงานการวิจัยและการพัฒนาสิ่งประดิษฐ์อื่นๆ

(๓) ต้องไม่ได้อยู่ในช่วงระยะเวลาที่ผู้รับทุนลาศึกษาต่อ หรือ ลาปฏิบัติงานเพื่อเพิ่มพูนความรู้  
ทางวิชาการ หรือเป็นผู้ถูกยืมตัวไปช่วยราชการ ณ หน่วยงานอื่น

**ข้อ ๖** การพิจารณาจะเป็นไปตามกรอบระยะเวลาของแหล่งทุนภายนอกที่ร่วมทุน หรือจนกว่างบประมาณตามแผนสนับสนุนของกองทุนจะหมดลง

**ข้อ ๗** การจัดทำสัญญารับทุนและแบ่งจ่ายเงินทุนวิจัย ให้เป็นไปตามที่แหล่งทุนภายนอกที่ร่วมทุนกำหนด หากไม่มีให้ใช้หลักเกณฑ์และแนวทางการดำเนินงานตามข้อกำหนดของทุนสนับสนุนโครงการวิจัยจากความร่วมมือกับหน่วยงานภายนอก (Matching Fund)

**ข้อ ๘** ผู้รับทุนมีสิทธิเสนอโครงการวิจัยเพื่อขอรับทุนได้เพียงหนึ่งโครงการต่อหนึ่งปีงบประมาณและ  
จะเสนอทำโครงการวิจัยครั้งใหม่ได้เมื่อได้จัดทำโครงการวิจัยเดิมเสร็จเรียบร้อยแล้ว

ผู้รับทุนต้องสามารถปฏิบัติงานวิจัยและควบคุมงานวิจัยให้แล้วเสร็จภายกำหนดเวลาการทำวิจัยที่ได้รับอนุมัติจากคณะกรรมการ

**ข้อ ๙** การจัดทำข้อเสนอโครงการวิจัยต้องอยู่ภายใต้หลักเกณฑ์ดังต่อไปนี้

(๑) มีหัวข้อและขอบเขตการวิจัยที่แน่นอนและชัดเจน โดยจัดทำข้อเสนอโครงการตามแบบฟอร์มที่มหาวิทยาลัยกำหนด

(๒) เป็นข้อเสนอโครงการวิจัยที่มีระยะเวลาดำเนินการไม่เกิน ๒ ปี โดยข้อเสนอโครงการวิจัยนั้นต้องมิได้เป็นโครงการวิจัยหรือส่วนหนึ่งของโครงการวิจัยที่ได้รับการสนับสนุนทางการเงินจากแหล่งทุนอื่นแล้วอย่างพอเพียง

(๓) มีการทบทวนเอกสารที่มีการตีพิมพ์ (Literature Review) แล้วอย่างครบถ้วน และครอบคลุม   
ทำให้เชื่อได้ว่า โครงการวิจัยที่เสนอเป็นการวิจัยเพื่อหาองค์ความรู้ใหม่อย่างแท้จริง ไม่เป็นการวิจัยที่ซ้ำกับ  
องค์ความรู้ที่มีอยู่แล้ว หรือถ้าเป็นการวิจัยเพื่อยืนยันองค์ความรู้เดิมที่มีอยู่แล้วก็ต้องเป็นการวิจัยที่มีความจำเป็นอย่างแท้จริง และต้องระบุชื่อวารสาร ชื่อบทความ ที่คาดว่าจะยื่นตีพิมพ์เผยแพร่ หรือชื่อเรื่องที่คาดว่าจะยื่นจดสิทธิบัตร อนุสิทธิบัตร

(๔) กรณีที่ผู้รับทุนแจ้งว่าโครงการวิจัยเกี่ยวข้องกับมาตรฐานการทำวิจัยจะต้องแนบหลักฐานการผ่านการรับรองจากคณะกรรมการที่เกี่ยวข้องมาพร้อมกับการยื่นข้อเสนอโครงการวิจัยเพื่อขอรับการพิจารณาทุน

(๕) โครงการวิจัยจะดำเนินการวิจัยได้ต่อเมื่อทำสัญญารับทุนกับมหาวิทยาลัยเรียบร้อยแล้ว

**ข้อ ๑๐** การขอรับทุนวิจัยมีขั้นตอนดังต่อไปนี้

(๑) ให้ผู้รับทุนเสนอข้อเสนอโครงการวิจัยต่อส่วนงานต้นสังกัด ตามระยะเวลาที่ส่วนงานกำหนด

(๒) ให้ส่วนงานโดยคณะกรรมการส่งเสริมงานวิจัย (ชื่อส่วนงาน) หรือคณะกรรมการประจำส่วนงาน  
ในกรณีที่ไม่มีคณะกรรมการส่งเสริมงานวิจัย (ชื่อส่วนงาน) ดำเนินการตรวจสอบความถูกต้องตามหลักวิชาการ   
และกลั่นกรองข้อเสนอโครงการวิจัย

(๓) เมื่อได้ดำเนินการตาม (๒) แล้ว ให้ส่วนงานจัดส่งข้อเสนอโครงการวิจัยที่ผ่านความเห็นชอบ  
จากส่วนงาน ตามแบบเสนอขอรับทุนสนับสนุนการวิจัย จำนวน ๒ ชุด CD บันทึกข้อมูลในรูปของ file Word จำนวน ๑ แผ่น มายังกองบริหารการวิจัยเพื่อนำเสนอคณะกรรมการพิจารณาจัดสรรทุน

(๔) คณะกรรมการจะไม่รับพิจารณาข้อเสนอโครงการวิจัยที่ส่งเอกสารประกอบการพิจารณา  
ไม่ครบถ้วนตามกำหนด

(๕) เมื่อคณะกรรมการพิจารณาจัดสรรทุนแล้วให้ถือเป็นที่สุด

**ข้อ ๑๑** กรณีที่ผู้รับทุนแจ้งว่าโครงการวิจัยไม่เกี่ยวข้องกับมาตรฐานการทำวิจัย หากมีผลสืบเนื่อง  
ในเรื่องที่เกี่ยวข้องกับมาตรฐานการทำวิจัยในภายหลัง จะไม่เป็นความรับผิดชอบของมหาวิทยาลัย และจะถือว่าเป็นความรับผิดชอบของคณะผู้วิจัยเท่านั้น

**ข้อ ๑๒** ผู้รับทุนต้องทำสัญญารับทุนตามแบบสัญญาที่คณะกรรมการกำหนดภายในระยะเวลาตามประกาศผลการพิจารณาจัดสรรทุน

**ข้อ ๑๓** ภายหลังจากการทำสัญญารับทุน หากมีการเปลี่ยนแปลงรายละเอียดการจัดทำโครงการวิจัย เช่น เปลี่ยนผู้ร่วมวิจัย การขอขยายระยะเวลาการทำวิจัย เป็นต้น ให้ผู้รับทุนชี้แจงเหตุผลความจำเป็นผ่านความเห็นชอบจากคณะกรรมการส่งเสริมงานวิจัย (ชื่อส่วนงาน) หรือคณะกรรมการประจำส่วนงานแล้วแต่กรณีเพื่อขออนุมัติเปลี่ยนแปลงหรือแก้ไขสัญญาต่อคณะกรรมการ

**ข้อ ๑๔** คณะกรรมการส่งเสริมงานวิจัย (ชื่อส่วนงาน) หรือคณะกรรมการประจำส่วนงานในกรณีที่ไม่มีคณะกรรมการส่งเสริมงานวิจัย (ชื่อส่วนงาน) ต้องติดตามกำกับดูแลผู้ได้รับทุน ให้ดำเนินการส่งผลงานวิจัยหรือ  
คืนเงินงบประมาณ หากดำเนินการไม่แล้วเสร็จก่อนพ้นสภาพการเป็นผู้ปฏิบัติงานในมหาวิทยาลัย

**ข้อ ๑๕** ทุนสนับสนุนการวิจัยให้แบ่งจ่ายเป็นรายงวด ตามหลักเกณฑ์ ดังนี้

(๑) งวดที่หนึ่ง เป็นจำนวนร้อยละ ๕๐ ของเงินสนับสนุนการวิจัยที่ได้รับอนุมัติ กำหนดจ่ายเมื่อผู้รับทุนได้รับอนุมัติข้อเสนอโครงการวิจัย และจัดทำสัญญารับทุนวิจัยกับมหาวิทยาลัยแล้ว

(๒) งวดที่สอง เป็นจำนวนร้อยละ ๕๐ ของเงินสนับสนุนการวิจัยที่ได้รับอนุมัติ กำหนดจ่ายเมื่อ  
ผู้รับทุนส่งรายงานวิจัยฉบับสมบูรณ์

(๓) ผู้ขอรับทุนต้องเปิดบัญชีกับธนาคารพาณิชย์ที่กองคลังกำหนดในชื่อหัวหน้าโครงการวิจัย ตามด้วยเลขที่สัญญารับทุนสนับสนุนการวิจัย โดยหัวหน้าโครงการเป็นผู้มีอำนาจเบิกจ่าย เพื่อรับโอนเงินทุนสนับสนุนการวิจัย

**ข้อ ๑๖** ผู้รับทุนต้องเก็บรักษาบัญชีและหลักฐานการใช้จ่ายเงินทุนวิจัยทุกรายการไว้เพื่อการตรวจสอบ

**ข้อ ๑๗** ผู้รับทุนต้องเสนอรายงานความก้าวหน้าของโครงการวิจัยภายในระยะเวลาและตามแบบรายงานความก้าวหน้าที่คณะกรรมการกำหนด

**ข้อ ๑๘** ผู้รับทุนจัดส่งรายงานวิจัยฉบับสมบูรณ์ และเอกสารหลักฐานดังต่อไปนี้ ส่งให้คณะกรรมการภายในเวลาที่กำหนดไว้ในสัญญา

(๑) รายงานวิจัยฉบับสมบูรณ์จำนวน ๑ เล่ม (โดยท้ายหน้าปกรายงานการวิจัยจะต้องระบุว่า งานวิจัยนี้ได้รับทุนสนับสนุนจากกองทุนวิจัยมหาวิทยาลัยธรรมศาสตร์ ปีงบประมาณ........)

(๒) CD ที่บันทึกข้อมูลผลงานวิจัยฉบับสมบูรณ์ที่ได้จัดทำเป็นไฟล์ PDF จำนวน ๒ ชุด

(๓) กรณีทุนสนับสนุนโครงการวิจัยจากความร่วมมือกับหน่วยงานต่างประเทศ บทความวิจัยอย่างน้อย ๒ เรื่อง และเอกสารการตอบรับให้ตีพิมพ์ในวารสารวิชาการระดับนานาชาติที่ปรากฏอยู่ในฐานข้อมูล ได้แก่ ฐานข้อมูลการจัดอันดับวารสาร SJR (Scimago Journal Rank: www.scimagoir.com) หรือฐานข้อมูล ISI Web of Science (Science Citation Index Expanded, Social Science Citation Index, Art and Humanities Citation Index) หรือฐานข้อมูล Scopus จำนวน ๑ ชุด

(๔) กรณีทุนสนับสนุนโครงการวิจัยจากความร่วมมือกับหน่วยงานในประเทศ บทความวิจัยตีพิมพ์เผยแพร่ในวารสารวิชาการระดับนานาชาติที่อยู่ในฐานข้อมูลสากล อย่างน้อย ๑ เรื่อง วงเงินสนับสนุนไม่เกิน ๒๕๐,๐๐๐ บาท และอย่างน้อย ๒ เรื่อง สำหรับวงเงินสนับสนุนการวิจัยที่เกินกว่า ๒๕๐,๐๐๐ บาท

ในกรณีที่ผู้รับทุนไม่สามารถส่งเอกสารตาม ข้อ (๑) (๒) และ (๓) หรือ (๔) ภายในที่กำหนดไว้ในสัญญา ให้ผู้รับทุนชี้แจงเหตุผลความจำเป็นผ่านความเห็นชอบจากคณะกรรมการส่งเสริมงานวิจัย (ชื่อส่วนงาน) หรือคณะกรรมการประจำส่วนงานแล้วแต่กรณี ก่อนครบกำหนดไม่น้อยกว่า ๓๐ วัน เพื่อขออนุมัติขยายระยะเวลาส่งรายงานฉบับสมบูรณ์และเอกสารหลักฐานได้ไม่เกิน ๒ ครั้ง ครั้งละไม่เกิน ๙๐ วัน

**ข้อ ๑๙** รายงานวิจัยฉบับสมบูรณ์และบทความวิจัยต้องระบุในกิตติกรรมประกาศหรือ Acknowledgement ว่า “เป็นงานวิจัยที่ได้รับ ทุนสนับสนุนโครงการวิจัยจากความร่วมมือกับหน่วยงานภายนอก (Matching Fund) ตามสัญญาเลขที่ ...................” หรือในภาษาอังกฤษว่า “This study was supported by Matching Fund between Thammasat University Research Fund and ………..University or……..Instutue, Contract No. ...................”

**ข้อ ๒๐** ทรัพย์สินทางปัญญาของผลงานวิจัยที่ได้รับทุนตามประกาศนี้ให้เป็นของมหาวิทยาลัย และคู่ความร่วมมือโดยให้ดำเนินการตามข้อบังคับมหาวิทยาลัยธรรมศาสตร์ว่าด้วยการมีสิทธิในทรัพย์สินทางปัญญาและการจัดหาประโยชน์จากทรัพย์สินทางปัญญาของมหาวิทยาลัยธรรมศาสตร์

**ข้อ ๒๑** คณะกรรมการอาจพิจารณายุติการให้ทุนหรือยกเลิกโครงการวิจัยในกรณีดังต่อไปนี้

1. ผู้รับทุนพ้นสภาพการเป็นผู้ปฏิบัติงานในมหาวิทยาลัย
2. ผู้รับทุนไม่รายงานความก้าวหน้าตามกำหนดเวลาโดยไม่มีเหตุผลอันสมควร
3. ผู้รับทุนไม่สามารถดำเนินการให้ลุล่วงตามวัตถุประสงค์ของโครงการวิจัย
4. ผู้รับทุนรับเงินทุนวิจัยหรือทุนสนับสนุนการวิจัยในเรื่องเดียวกันกับที่ได้รับทุนจากหน่วยงานอื่น  
   โดยไม่ได้รับอนุญาตจากคณะกรรมการ

**ข้อ ๒๒** โครงการที่ถูกยุติการให้ทุนหรือยกเลิกโครงการวิจัยให้ผู้รับทุนคืนเงืนทุนวิจัยที่ได้รับไปแก่มหาวิทยาลัย เว้นแต่คณะกรรมการสั่งยุติการให้ทุนหรือยกเลิกโครงการวิจัยด้วยเหตุอย่างหนึ่งอย่างใด ดังนี้

1. หัวหน้าโครงการตายและไม่มีหัวหน้าโครงการแทน
2. มีเหตุสุดวิสัยจนไม่สามารถดำเนินงานวิจัยต่อไปได้
3. ผู้รับทุนไม่สามารถดำเนินการให้ลุล่วงตามวัตถุประสงค์ของโครงการวิจัยและคณะกรรมการเห็นสมควรให้ผู้รับทุนไม่ต้องชดใช้ค่าเสียหาย หรือคืนเงินทุนวิจัยทั้งหมดหรือบางส่วน

**ข้อ ๒๓** ผู้รับทุนที่ถูกยุติการให้ทุนหรือยกเลิกโครงการวิจัยจะไม่สามารถยื่นเสนอโครงการวิจัยเพื่อขอรับทุนสนับสนุนการวิจัยเป็นระยะเวลา ๑ ปี นับจากวันที่ถูกยุติการให้ทุนหรือยกเลิกโครงการวิจัย

**ข้อ ๒๔** เมื่อสิ้นสุดการรับทุนผู้รับทุนต้องสรุปรายงานการใช้จ่ายเงินให้กองบริหารการวิจัยเสนอต่อคณะกรรมการเพื่อทราบ

ในกรณีที่มีเงินทุนเหลือจ่ายให้ผู้รับทุนคืนเงินให้แก่กองทุนวิจัย และส่งสำเนาใบเสร็จรับเงินให้  
กองบริหารงานวิจัยด้วย

**ข้อ ๒๕** ในกรณีที่เป็นการวิจัยทางวิทยาศาสตร์ที่คณะกรรมการอนุมัติให้มีการจัดซื้อครุภัณฑ์เพื่อ  
การวิจัย ให้ผู้รับทุนจัดทำบัญชีครุภัณฑ์และส่งมอบครุภัณฑ์นั้นให้เป็นครุภัณฑ์ของส่วนงานต่อไป

**ข้อ ๒๖** การตีความวินิจฉัยตามประกาศฉบับนี้ให้เป็นอำนาจของรองอธิการบดีที่รับผิดชอบด้านการวิจัย

ประกาศ ณ วันที่ ๒๗ มกราคม พ.ศ. ๒๕๖๓

(ลงชื่อ) รองศาสตราจารย์ เกศินี วิฑูรชาติ

(รองศาสตราจารย์ เกศินี วิฑูรชาติ)

อธิการบดี